Duisende pedofiele al in Franse Katolieke Kerk bedrywig – verslagArgieffoto van Franse Katolieke Kerk bloot ter illustrasie. (Foto: JEAN-FRANCOIS MONIER / AFP) ’n Ondersoek na die Franse Katolieke Kerk het onthul dat ongeveer 3 000 pedofiele sedert 1950 in dié kerk bedrywig was. Navorsing deur ’n onafhanklike kommissie het nou bevind dat tussen 2 900 en 3 200 pedofiele priesters of ander lidmate sedert die vyftigerjare in die binnekringe van die Franse Katolieke Kerk oortredings begaan het. Jean-Marc Sauve, hoof van die kommissie, sê dit is boonop ’n konserwatiewe skatting. ’n Verslag deur die kommissie word Dinsdag bekend gemaak ná twee en ’n half jaar lange navorsing met behulp van kerk-, hof- en polisie-argiewe, asook onderhoude met getuies. Sauve, ’n senior Franse staatsamptenaar, sê daar word met die verslag, wat oor 2 500 bladsye strek, gepoog om die aantal oortreders én die aantal slagoffers te bereken. Die kommissie bekyk ook “die meganismes en skuiwergate, veral van institusionele en kulturele aard”, waardeur die vermeende oortreders in die kerk oorgesien is. Die onafhanklike kommissie is in 2018 deur die Biskopskonferensie van Frankryk (CEF) en die nasionale gemeentekonferensie (CORREF) gestig in reaksie op ’n aantal skandale wat die kerk geruk het. Altesame 22 regspersoneel, dokters, historici, sosioloë en teoloë is ingespan om bewerings van seksuele mishandeling deur geestelikes te ondersoek. “Dit gaan vir niemand maklik wees nie,” sê Philippe Portier, ’n sosioloog verbonde aan die kommissie, oor die bekendstelling van die verslag. Die verslag sal na verwagting ná die uitreiking daarvan in die Vatikaan noukeurig bestudeer word. “Dit het dieselfde soort trefslag as dié van ’n bom,” sê Olivier Savignac van die slagoffersvereniging Parler et Revivre op sy beurt. Biskop Eric de Moulins-Beaufort, die president van die CEF, sê hy vrees dat die verslag “beduidende en skrikwekkende syfers” sal onthul. Die kerklike owerheid het intussen priesters en gemeentelede van die Franse Katolieke Kerk gewaarsku dat die bekendmaking van die verslag ’n baie moeilike oomblik gaan wees, wat ’n “houding van waarheid en deernis” sal vereis. Sauve het by ’n vorige geleentheid gesê dat die kerk se hantering van vermeende pedofiele sake voorheen dikwels verkeerd aangepak is. Dit is egter meestal onwaarskynlik dat die oortreder vervolg sal word omdat die misbruik buite die Franse verjaringswetgewing geskied het en dit onduidelik is watter moontlike stappe die kerk teen oortreders sal instel. “Ek verwag dat ons gedwing sal word om hierdie las, so donker soos dit is, die hoof te bied sodat ons die nodige maatreëls kan tref,” sê Veronique Margron, president van CORREF.